b"\n_START_ARTICLE_\nHMS Colossus (R15)\n_START_SECTION_\nKoeajot\n_START_PARAGRAPH_\nHMS Colossuksen ensimm\xc3\xa4inen p\xc3\xa4\xc3\xa4llikk\xc3\xb6 komentaja Graham Henry Stokes astui alukseen 26. hein\xc3\xa4kuuta 1944 tarkastamaan aluksen ennen sen k\xc3\xa4ytt\xc3\xb6\xc3\xb6nottoa. Alus m\xc3\xa4\xc3\xa4r\xc3\xa4ttiin palvelukseen 1. joulukuuta, jolloin p\xc3\xa4\xc3\xa4osa sen uudesta miehist\xc3\xb6st\xc3\xa4 siirtyi alukselle. Muutaman p\xc3\xa4iv\xc3\xa4n alus oli l\xc3\xa4hivesill\xc3\xa4 koeajoissa, kunnes se 5. joulukuuta hinattiin North Shieldsiin viralliseen luovutukseen. Alus miehist\xc3\xb6ineen joutui odottamaan luovutuspoijulla yhdeks\xc3\xa4n vuorokautta, kun telakan edustajat s\xc3\xa4\xc3\xa4tiv\xc3\xa4t aluksen koneita._NEWLINE_HMS Colossus l\xc3\xa4hti 14. joulukuuta Rosythiin, jota tukikohtana pit\xc3\xa4en aluksen varsinaiset koeajot suoritettiin. Koeajojen aikana aluksen suojana oli h\xc3\xa4vitt\xc3\xa4j\xc3\xa4 HMS Verdun. Alus purjehti 26. joulukuuta Greenockiin, jonne se saapui 27. joulukuuta h\xc3\xa4vitt\xc3\xa4jien HMS Obedient ja HMS Orwell suojaamana. Greenockissa aloitettiin varsinainen miehist\xc3\xb6n kouluttaminen teht\xc3\xa4viins\xc3\xa4._NEWLINE_Ensimm\xc3\xa4inen lentokone, Supermarine Seafire, laskeutui HMS Colossuksen lentokannelle 2. tammikuuta 1945 kello 11.26. Sen j\xc3\xa4lkeen laskeutuivat Grumman F4F Wildcat, Fairey Barracuda, Grumman TBF Avenger ja Vought F4U Corsair. Siit\xc3\xa4 alkoi kolmip\xc3\xa4iv\xc3\xa4inen lentotoiminnan testaaminen. Aluksen koeajot katsottiin p\xc3\xa4\xc3\xa4ttyneiksi 8. tammikuuta, jolloin HMS Colossus palasi Greenockiin.\n_START_SECTION_\nKoulutus\n_START_PARAGRAPH_\nHMS Colossus aloitti purjehduksen 13. tammikuuta Firth of Clydest\xc3\xa4 Irlanninmerelle, jossa alukselle laskeutui 18 827 laivueen Fairey Barracudaa. My\xc3\xb6hemmin samana p\xc3\xa4iv\xc3\xa4n\xc3\xa4 alus ankkuroitui Belfast Loughiin ottamaan vastaan laivueen henkil\xc3\xb6st\xc3\xb6n. Viel\xc3\xa4 samana y\xc3\xb6n\xc3\xa4 se palasi Firth of Clydeen. Seuraavana p\xc3\xa4iv\xc3\xa4n\xc3\xa4 laivueen lent\xc3\xa4j\xc3\xa4t harjoittelivat toimintaa tukialuksella._NEWLINE_HMS Colossus liittyi 15. tammikuuta HMS Venerablen ja HMS Vengeancen kanssa samaan osastoon, jonka alukset harjoittelivat itsen\xc3\xa4isesti Irlanninmeren alueella. Alukselle laskeutui 22. tammikuuta 10 1846 laivueen Vought Corsairia. Uusi laivue osallistui koulutukseen, kunnes 17 aluksella olleista 21 lentokoneesta siirtyi 27. tammikuuta maihin RNAS Eglintoniin. Alus ankkuroitiin kahdeksi viikoksi Greenockiin, ja sin\xc3\xa4 aikana suuri osa miehist\xc3\xb6st\xc3\xa4 sai lomaa maissa._NEWLINE_Koulutus jatkui 13. helmikuuta yh\xc3\xa4 siihen asti, kunnes koulutustaso tarkastettiin 26. helmikuuta. Alus kiinnittyi Greenockin laituriin uudelleen seitsem\xc3\xa4ksi vuorokaudeksi, ja sin\xc3\xa4 aikana aluksen p\xc3\xa4\xc3\xa4kattilat huollettiin ja osa miehist\xc3\xb6st\xc3\xa4 p\xc3\xa4\xc3\xa4si lomalle._NEWLINE_HMS Colossus l\xc3\xa4hti 5. maaliskuuta suorittamaan edelleen koulutuslentoja saattajanaan aseistettu kauppalaiva (AMC) HMS Pretoria Castle, kunnes se ankkuroitui 9. maaliskuuta Greenockiin, josta se purjehti seuraavana p\xc3\xa4iv\xc3\xa4n\xc3\xa4 yl\xc3\xa4virtaan Glasgow'n King George V -laituriin l\xc3\xa4helle RNAS Abborsich (nykyinen Glasgow'n kansainv\xc3\xa4linen lentoasema). Siell\xc3\xa4 aluksen varastot t\xc3\xa4ydennettiin ja lentokoneet siirrettiin alukseen. Alukselle siirtyi my\xc3\xb6s 11. lentotukialusviirik\xc3\xb6n komentaja kontra-amiraali Cecil Halliday Jepson Harcourt, joka nosti lippunsa alukselle.\n_START_SECTION_\nSiirtyminen Intian valtamerelle\n_START_PARAGRAPH_\nHMS Colossus purjehti 12. maaliskuuta hitaasti alavirtaan ja palasi Firth of Clydeen, jossa se kohtasi HMS Venerablen ja HMS Vengeancen sek\xc3\xa4 tukialusviirik\xc3\xb6n saattajat HMCS Assiniboinen, HMS Escortin, HMS Inmanin, HMS Stockhamin, HMS Tartarin ja HMS Ulysseksen ennen koko osaston l\xc3\xa4ht\xc3\xb6\xc3\xa4 V\xc3\xa4limerelle._NEWLINE_Osaston l\xc3\xa4hestyess\xc3\xa4 16. maaliskuuta Gibraltaria siihen liittyiv\xc3\xa4t h\xc3\xa4vitt\xc3\xa4j\xc3\xa4t HMS Malcolm, HMS Verity ja HMS Wolverine. Gibraltarilla osasto pys\xc3\xa4htyi tunniksi t\xc3\xa4ydent\xc3\xa4m\xc3\xa4\xc3\xa4n varastoja ja vastaanottamaan postia, mink\xc3\xa4 j\xc3\xa4lkeen osasto jatkoi matkaa ja saapui 20. maaliskuuta Maltalle._NEWLINE_Osasto pys\xc3\xa4htyi joksikin aikaa Maltalle, kun kontra-amiraali Harcourt siirsi lippunsa HMS Venerablelle. HMS Colossus j\xc3\xa4tti sisaraluksensa Maltalle. P\xc3\xa4\xc3\xa4osa aluksen koneista siirtyi 22. maaliskuuta maatukikohtaan ennen sen purjehdusta Alexandrian satamaan huollettavaksi._NEWLINE_HMS Colossus viipyi telakalla l\xc3\xa4hes kuusi viikkoa ja oli siit\xc3\xa4 ajasta kaksi vuorokautta kuivatelakalla. Se aloitti purjehduksen 2. toukokuuta, ja maissa olleet lentokoneet palasivat kannelle. Aluksen laivueet aloittivat kolmiviikkoisen koulutusjakson. HMS Colossus palasi 22. toukokuuta satamaan ja kohtasi kaksi p\xc3\xa4iv\xc3\xa4\xc3\xa4 my\xc3\xb6hemmin loppuosan tukialusviirik\xc3\xb6st\xc3\xa4 saattajineen, johon oli nyt liittynyt my\xc3\xb6s HMS Glory._NEWLINE_HMS Colossus aloitti yhdess\xc3\xa4 HMS Vengeancen ja HMS Venerablen sek\xc3\xa4 saattavien h\xc3\xa4vitt\xc3\xa4jien HMS Tuscanin ja HMS Tyrianin kanssa 27. toukokuuta purjehduksen Port Saidiin, jonne osasto saapui seuraavana aamuna. Viel\xc3\xa4 samana p\xc3\xa4iv\xc3\xa4n\xc3\xa4 osaston alukset aloittivat siirtymisen etel\xc3\xa4\xc3\xa4n l\xc3\xa4pi Suezin kanavan. Kanavan l\xc3\xa4p\xc3\xa4isty\xc3\xa4\xc3\xa4n osasto jatkoi kohti Adenia, jonne se saapui 1. kes\xc3\xa4kuuta._NEWLINE_Osasto jatkoi 2. kes\xc3\xa4kuuta Adenista Trincomaleehen, jonne HMS Colossus saapui 9. kes\xc3\xa4kuuta. HMS Colossus jatkoi matkaansa Bengalinlahdelle suuntana Madras, jonne se saapui seuraavana p\xc3\xa4iv\xc3\xa4n\xc3\xa4. Madrasissa alukselta siirrettiin maihin 1846 laivue, mink\xc3\xa4 j\xc3\xa4lkeen alus matkasi Colomboon, jossa siirrettiin 13. kes\xc3\xa4kuuta maihin 827 laivue. Alus jatkoi matkaa Trincomaleehen, jonne se saapui huollettavaksi 15. kes\xc3\xa4kuuta._NEWLINE_HMS Colossus purjehti 24. kes\xc3\xa4kuuta Madrasiin ottamaan kannelleen 1846 laivueen Corsairit henkil\xc3\xb6kuntineen. Alus jatkoi matkaa Colomboon, jossa se otti 27. kes\xc3\xa4kuuta kannelleen 827 laivueen. Alus liittyi 7. hein\xc3\xa4kuuta Trincomaleessa kontra-amiraali Harcourtin tukialusosastoon, jonka mukana se purjehti Fremantleen. Fremantlen edustalle 16. hein\xc3\xa4kuuta saavuttuaan alus viipyi vuorokauden ankkurissa ennen matkan jatkamista Sydneyyn, jossa aluksen koneet siirrettiin RNAS Nowraan. Alus ankkuroitui 23. hein\xc3\xa4kuuta Sydneyn laituriin No6.\n_START_SECTION_\nBrittil\xc3\xa4inen Tyynenmeren laivasto\n_START_PARAGRAPH_\nSydneyss\xc3\xa4 11. Tukialusviirikk\xc3\xb6 liitettiin Brittil\xc3\xa4iseen Tyynenmeren laivastoon, ja samalla se aloitti koulutuksen sek\xc3\xa4 valmistautumisen taisteluun japanilaisia vastaan. Osaston teht\xc3\xa4v\xc3\xa4n\xc3\xa4 oli vapauttaa raskaammat tukialukset Japanin p\xc3\xa4\xc3\xa4saarille teht\xc3\xa4v\xc3\xa4\xc3\xa4 hy\xc3\xb6kk\xc3\xa4yst\xc3\xa4 varten. Hiroshimaan ja Nagasakiin pudotetut ydinaseet eiv\xc3\xa4t vaikuttaneet aluksen valmistautumiseen tai suoritettaviin teht\xc3\xa4viin. Alus aloitti 13. elokuuta yhdess\xc3\xa4 HMS Vengeancen kanssa matkansa Manukseen operaatioalueelle. Melkein heti matkan alettua se sai kuitenkin k\xc3\xa4skyn palata Sydneyyn. Aluksella annettiin 15. elokuuta kello 9.00 virallinen ilmoitus sodan p\xc3\xa4\xc3\xa4ttymisest\xc3\xa4. Samana iltap\xc3\xa4iv\xc3\xa4n\xc3\xa4 alus l\xc3\xa4hti uudelleen matkaan Manukseen._NEWLINE_HMS Colossus ankuroitui 20. elokuuta Manuksessa ja aloitti ampumatarvikkeiden, elintarvikkeiden ja polttoaineen t\xc3\xa4ydent\xc3\xa4misen. Viel\xc3\xa4 samana iltana alus purjehti yhdess\xc3\xa4 Task Force 111.3:n (TF111.3) kanssa pisteeseen 25\xc2\xb002\xe2\x80\xb2N, 122\xc2\xb020\xe2\x80\xb2E  Formosan edustalle. TF111.3:n kuuluivat HMS Colossuksen lis\xc3\xa4ksi tukialukset HMS Venerable ja HMS Indomitable, risteilij\xc3\xa4t HMS Argonaut, HMS Belfast ja HMS Bermuda sek\xc3\xa4 h\xc3\xa4vitt\xc3\xa4j\xc3\xa4t HMS Quiberon ja HMS Tumult. Osaston teht\xc3\xa4v\xc3\xa4n\xc3\xa4 oli ilmatilaa valvomalla varmistaa rauhanehtojen t\xc3\xa4ytt\xc3\xa4minen._NEWLINE_HMS Colossus m\xc3\xa4\xc3\xa4r\xc3\xa4ttiin 11. syyskuuta siirtym\xc3\xa4\xc3\xa4n pohjoiseen Shanghain sataman edustalle. Alukselta siirrettiin sotavankien vapauttamisosastoja maihin yhdeks\xc3\xa4ll\xc3\xa4 Fairey Barracudalla. Alus partio kuusi p\xc3\xa4iv\xc3\xa4\xc3\xa4 rannikon edustalla valvomassa ilmasta tapahtumia. Se ankkuroitui 18. syyskuuta Jangtse-joen suulle, kunnes se sai 24. syyskuuta k\xc3\xa4skyn purjehtia Koreaan ja saapui Inchoniin 26. syyskuuta. Satama oli tupaten t\xc3\xa4ynn\xc3\xa4 Yhdysvaltain merivoimien h\xc3\xa4vitt\xc3\xa4ji\xc3\xa4 ja huoltoaluksia. Satamassa oli lis\xc3\xa4ksi kaksi Japanin laivaston h\xc3\xa4vitt\xc3\xa4j\xc3\xa4\xc3\xa4 sek\xc3\xa4 partioalus. Aluksen ankkuroiduttua siihen nousi 350 brittil\xc3\xa4ist\xc3\xa4 ja australialaista vapautettua sotavankia, jotka olivat olleet vangittuina Singaporen kukistumisesta, helmikuusta 1942 saakka._NEWLINE_HMS Colossus purjehti seuraavana p\xc3\xa4iv\xc3\xa4n\xc3\xa4 Filippiineille ja saapui 4. lokakuuta Manilanlahteen, miss\xc3\xa4 aluksella olleet matkustajat siirrettiin HMS Formidablelle ja saattuetukialus HMS Speakerille, jotka olivat l\xc3\xa4hd\xc3\xb6ss\xc3\xa4 Sydneyyn. Japanilaisten antautuminen alueella aiheutti pitk\xc3\xa4\xc3\xa4n sotavankeina olleiden henkil\xc3\xb6iden siirtotarpeen. Monet vankeina olleista olivat heikossa kunnossa, joten siirto oli teht\xc3\xa4v\xc3\xa4 nopeasti. HMS Colossuksella oli edelleen lentolaivueet kannellaan, joten sill\xc3\xa4 ei ollut suuria tiloja kuljetuksen j\xc3\xa4rjest\xc3\xa4miseen, mutta siit\xc3\xa4 huolimatta alukselle siirrettiin kuljetettavaksi Hongkongiin 174 entist\xc3\xa4 sotavankia ja internoitua siviili\xc3\xa4 joukossa naisia ja lapsia. HMS Colossus saapui 7. lokakuuta Hongkongiin, jossa purki matkustajat maihin.\n_START_SECTION_\nIt\xc3\xa4-Intian laivasto\n_START_PARAGRAPH_\nHMS Colossus purjehti 19. lokakuuta Hongkongista p\xc3\xa4\xc3\xa4m\xc3\xa4\xc3\xa4r\xc3\xa4n\xc3\xa4\xc3\xa4n Ceylon. Nelj\xc3\xa4n p\xc3\xa4iv\xc3\xa4n kuluttua aluksen purjehtiessa Singaporen etel\xc3\xa4k\xc3\xa4rjen ymp\xc3\xa4ri se kohtasi risteilij\xc3\xa4t HMS Jamaica ja HMS Sussex, jotka suojasivat brittien ja japanilaisten rakentamia miinakentti\xc3\xa4 purkavaa miinanraivauslaivuetta. HMS Colossuksen lentokoneet siirtyiv\xc3\xa4t maatukikohtiin 26. lokakuuta, ja alus ankkuroitui seuraavana p\xc3\xa4iv\xc3\xa4n\xc3\xa4 Colombon satamaan, jossa se virallisesti liitettiin It\xc3\xa4-Intian laivastoon._NEWLINE_Seuraavien viiden p\xc3\xa4iv\xc3\xa4n aikana aluksen lentokoneet siirrettiin maihin, lentokonehangaari siivottiin, ja sinne asennettiin kentt\xc3\xa4vuoteet, mink\xc3\xa4 j\xc3\xa4lkeen se aloitti purjehduksensa Bombayhin Intiaan, jonne se saapui 4. marraskuuta. Bombayssa aluksen varastot t\xc3\xa4ydennettiin ja sille siirrettiin 1\xc2\xa0150 Intian armeijan sotilasta, jotka kuljetettiin 8. marraskuuta Singaporen varuskunnaksi. Alus lasteineen saapui kuusi p\xc3\xa4iv\xc3\xa4\xc3\xa4 my\xc3\xb6hemmin Singaporeen, ja lastin purkamiseen kului kaksi p\xc3\xa4iv\xc3\xa4\xc3\xa4. Singaporessa alus kohtasi saattuetukialukset HMS Smiterin ja HMS Trumpeterin sek\xc3\xa4 lukuisan joukon h\xc3\xa4vitt\xc3\xa4ji\xc3\xa4. Singaporessa alukseen nousi 50 laivastonupseeria ja 400 merimiest\xc3\xa4 kuljetettavaksi Trincomaleehen, jonne se aloitti purjehduksensa 17. marraskuuta. Alus siirtyi Bombayhin, josta sille kuormattiin lis\xc3\xa4\xc3\xa4 Intian armeijan joukkoja, ajoneuvoja ja raskasta kalustoa siirrett\xc3\xa4v\xc3\xa4ksi Singaporeen, jonne se saapui 8. joulukuuta. Siell\xc3\xa4 se purki lastinsa ennen l\xc3\xa4ht\xc3\xb6\xc3\xa4\xc3\xa4n Hollannin It\xc3\xa4-Intiaan._NEWLINE_HMS Colossus saapui 10. joulukuuta Tanjong Priokin eli Batavian satamaan ja toi t\xc3\xa4ydennyksi\xc3\xa4 Indonesian vapautusliikett\xc3\xa4 vastaan taisteleville joukoille. Satamassa alus siivottiin, ja samalla valmistauduttiin ottamaan alukseen hollantilaisia pakolaisia. Seuraavan p\xc3\xa4iv\xc3\xa4n kuluessa alukselle nousi 200 naista, 150 lasta, 25 i\xc3\xa4k\xc3\xa4st\xc3\xa4 miest\xc3\xa4 ja 12 vaikeasti sairasta potilasta. Alus siirtyi viel\xc3\xa4 samana p\xc3\xa4iv\xc3\xa4n\xc3\xa4 Semarangiin Jaavalle, josta alukseen nousi 12. joulukuuta 211 naista, 143 lasta, 36 i\xc3\xa4k\xc3\xa4st\xc3\xa4 miest\xc3\xa4 ja 21 sairasta. Samana p\xc3\xa4iv\xc3\xa4n\xc3\xa4 alus nosti ankkurin ja suuntasi kohti Colomboa, jonne se saapui 18. joulukuuta ja purki matkustajat._NEWLINE_HMS Colossus vietti joulun Trincomaleessa, josta se purjehti seuraavan kerran yhdeks\xc3\xa4n p\xc3\xa4iv\xc3\xa4n kuluttua. Aluksen l\xc3\xa4htiess\xc3\xa4 merelle maissa olleet lentolaivueet siirtyiv\xc3\xa4t alukselle, mink\xc3\xa4 j\xc3\xa4lkeen se suuntasi kohti Brittil\xc3\xa4isess\xc3\xa4 It\xc3\xa4-Afrikassa ollutta Mombasaa, jonne alus saapui kuuden p\xc3\xa4iv\xc3\xa4n kuluttua. Alus jatkoi matkaa 8. tammikuuta 1946 Durbaniin, jossa miehist\xc3\xb6 sai vieraanvaraisen vastaanoton. Durbanissa vietetyn vuorokauden j\xc3\xa4lkeen alus jatkoi Simonstowniin, jonne se saapui 17. tammikuuta. Aluksen lentokoneet siirrettiin viel\xc3\xa4 samana p\xc3\xa4iv\xc3\xa4n\xc3\xa4 RNAS Wingsfieldiin Kapkaupungin pohjoispuolelle. Alus siirrettiin 21. tammikuuta Simonstownin telakalle 11 viikoksi huoltoon._NEWLINE_HMS Colossus palasi huollon j\xc3\xa4lkeen Colomboon, jonne se saapui 27. huhtikuuta 1946. Samanaikaisesti k\xc3\xa4viv\xc3\xa4t Englannin ja Ranskan hallitukset neuvotteluja Kuninkaallisen laivaston tukialuksen siirt\xc3\xa4misest\xc3\xa4 Ranskan laivastolle, jotta Ranskan toisessa maailmansodassa tuhoutunut ilma-ase saataisiin muodostettua uudelleen. Tukialus jatkoi normaalia palvelustaan Trincomaleessa It\xc3\xa4-Intian laivastossa yhdess\xc3\xa4 h\xc3\xa4vitt\xc3\xa4j\xc3\xa4suojana olevien HMS Camperdownin ja HMS Cavalierin kanssa, kunnes se 24. kes\xc3\xa4kuuta suuntasi Colombon, Adenin kautta Suezin kanavaan._NEWLINE_HMS Colossus purjehti 8. hein\xc3\xa4kuuta Suezin kanavaa pohjoiseen ja saapui seuraavana p\xc3\xa4iv\xc3\xa4n\xc3\xa4 Port Saidiin, jossa alukseen nousi Kreikan kruununprinssi Paul puolisonsa ruhtinatar Frederikan sek\xc3\xa4 seuralaistensa kanssa. Kreikan kuningasperhe oli ollut maanpaossa Aleksandriassa, ja kun kuningasvallan palauttaminen tuli mahdolliseksi, he halusivat palata Kreikkaan. Alus l\xc3\xa4hti 10. hein\xc3\xa4kuuta matkustajineen kohti Gibraltaria ja edelleen Plymouthia, jonne se saapui 22. hein\xc3\xa4kuuta ja jossa matkustajat nousivat maihin. Matkustajien poistuttua alukselta siirrettiin 12 Corsairia ja kuusi Barracudaa maakentille ja alus ankkuroitui Spitheadiin._NEWLINE_HMS Colossus jatkoi seuraavana aamuna Nab Toweriin, josta se l\xc3\xa4hetti loput lentokoneet maakentille. Alus ankkuroitui Portsmouthiin.\n_START_SECTION_\nSiirto Ranskan laivastolle\n_START_PARAGRAPH_\nPaluun j\xc3\xa4lkeisin\xc3\xa4 viikkoina alukselta siirrettiin runsaasti miehi\xc3\xa4 maihin, ja aluksen miehist\xc3\xb6n m\xc3\xa4\xc3\xa4r\xc3\xa4\xc3\xa4 v\xc3\xa4hennettiin. Poistuneiden tilalle tuli Ranskan laivaston merimiehi\xc3\xa4, jotka olivat 2. elokuuta saapuneet satamaan taistelulaiva Richelieulla. Loput Kuninkaallisen laivaston miehet poistuivat alukselta 5. elokuuta maissa oleviin varuskuntiin, ja alus poistettiin palveluksesta._NEWLINE_Seuraavana p\xc3\xa4iv\xc3\xa4n\xc3\xa4 p\xc3\xa4\xc3\xa4ministeri Clement Attlee, ensimm\xc3\xa4inen merilordi amiraali Sir John Cunningham, Portsmouthin tukikohdan komentaja amiraali Sir Geoffrey Layton, Ranskan puolustusministeri Andr\xc3\xa9 Maroselli, Ranskan laivaston esikuntap\xc3\xa4\xc3\xa4llikk\xc3\xb6 vara-amiraali Andr\xc3\xa9 Lemonnier suorittivat aluksen virallisen siirron Ranskan laivastolle sen kannella._NEWLINE_Kuningas Yrj\xc3\xb6 VI hyv\xc3\xa4ksyi helmikuussa 1947 Ranskan esityksen aluksen nimen muuttamisesta FS Arromanchesiksi."